User:Maxamedlayli/Qabridahar

Sebenku waa Xaaraama-cune, abaar gaag-mareeba ah ayaa geyiga Soomaaliyeed ku baahday. Roobkii, gu iyo deyrba, ayaa la waayey. Dhulku waa oomane dhurduhu dhegaha ku meero. Xaabna Allaha ka dhigee, xooluhu waxay kor u qaadaan ma leh, dadkuna macaluul ayuu la il daran yahay. Guud ahaan waxay Soomaaliyi u qaybsantay qaar Daraawiish taageersan iyo wax gumaysiga la jaal ah oo uu u taliyo. Dagaalo isdabajoog ah ayaa dhexmaray Daraawiish iyo Ingiriis. Kolkuu u adkaysan waayey xabbadda Daraawiisheed, Ingiriis caga-weyne oogada oo dhan wuu ka guuray oo wuxuu isku uruursaday Xeeb iyo meel aan ka sokeynin.

Dhulkii uu Ingiriis ka cararay ayaa waxa kasoo baxay budhcad fadhato ah oo safar iyo saakinba boobtay. Jidgooyadii iyo dhuljiifkii ayaa batay. Sayid Maxamed ayaa aad ula yaabay tahluukada taagan.

Wax yar ka dib, waxaa dhacay mid taa ka daran oo Sayidkii ashqaraar ku riday. Ingiriis ayaa waxaa laga keenay fariin ah inuu doonayo inuu Daraawiish la heshiiyo. Dabadeed wadaado dhawr ah ayaa arintaa u riyaaqay kuna dooday inay bannaan tahay in Ingiriiska gumaystaha ah dawo lala yeesho. Diinta ayeyba wax daliil u eg ka keeneen. Middaa weeye midda tii hore ka daran ee Sayid Maxamed dhakafaarisay.

Haddaba, wuxuu tiriyey gabaygan qaaliga ah oo uu kaga waramayo arimahaa iyo xaalado kale oo badan. Wuxuu yidhi, godka Allaha u nuuriyee:

Xuseenow Allaha noo sahlee, saancaddaa timide

Maandhow siqiir iyo kabiir, sida la yeelaayo

Hadba suufiyey qaban intaan, soogsadoo kaco e

Surinkii aan joogaba dhulkaan, samay ku jeexaaye

Salaadiyo sunniyo waajibkii, waan sahwiyaaye

Subucii quraankiyo wardigii, seegay waayahane

Ma siraadna dhaayuhu haddaan, meel ka sowlaxe e

Ban saliid la moodiyo waddadu, surin ma dhaamaane

Sogsogtaan maraa sida indhuhu, nimay saruureene

Maandhow nin cadho suursanoo, saaqsan baan ahaye

Sarduubkaa i joogee qalbigu, way saddamayaaye

Suukaanyo ciil baan arlada, sulugle meeraaye

Suxullada unbaan labada low, sudhan alleylkiiye

Surmadaan ku kuududay tan iyo, saaca waaberiye

Surkii baygu jabay foorarkaan, seben u yeellaaye

Sidii soocan bayda ah ma hado, saakin iyo jiife

Sardhadaan laamadoodsado hurdada, waan ka selelaaye

Goortay Suhuuradu[1] dhacdaan, suluf idhaahdaaye

Saqda dhexe allaylkii markii, sahalka loo jiifay

Saxalkiyo[2] Mariikhii[3] haddii, la igu soo suurshay

Sawaxa iga soo baxay miyaa, Suurkii[4] la i mooday

Sidii saxal nujuumeed markaan, saxaha eegaayey

Ma Samuuladkaan sida ayaxa, samada uugaanshay

Ma saxaabka duuliyo cirkaan, sare u weydaartay

Sahal roob daruuraha salliban, saymo curanaaya

Sarkadhabanta fiidkii markay, samadu ceegaagtay

Goortay suxuurtii ahayd, sarab miyaa fuulay

Goortii sawaaxiga gugude, dunida saameeyey

Unkadkiyo sowdkii markay, samadu xiimaysay

Hillaacii saraaraha ka baxay, Sibi[5] miyuu muujay

Ma sagaashankii baa go’oo, sagal ku gaylaamay

Dirirkoo sideed maray miyuu, badh u siyaadeeyey

Surmaddiyo kulaylkii miyaa, saxansax loo dhaafshay

Saaq xamasha sooniyo canbuul, saani iyo waadi

Arligii sabaanigu ka dhacay, sarac miyaa fuulay

Sanqaraara uduggii miyaa, lala sumbaaxooday

Afartaa sifeeyoo ka dhigay, suufka oo kale e

Waa mawjad seylaamiyo, saacad gaw tidhiye

Sawd kalena waa dunidateer, si aan ka faalleeyey

Waa dunida uu kala sunsumi, salowlaheediiye

Waa dunida subaxii beryaba, saro timaaddaaye

Waa duni samaan iyo xumaan, sooran ay tahaye

Waa duni sir iyo tuugo iyo, saanji loo kiciye

Waa dunida saami ugu dhacay, saabir iyo cayre

Waa dunida siirkeedu yahay, siifad iyo hooge

Waa duni ninkaad saxarsataa, seedda kaa jariye

Waa dunida uu kugu sabbixi, seedigaa dhabahe

Waa duni aan saxariir cadow, laga siqoonayne

Waa duni sowraca kufriga, la isku saaweyne

Waa duni siqiirkii lahaa, laga sabaayaaye

Waa duni sagaal Tolomogge ah, samanka taageene

Waa dunida gaal lagu salliday, sanac la’aaneede

Waa duni sarwaan lagaga guri, sedo ammaaneede

Waa duni sabaan aakhiroo, silic ka joogaaye

Waa duni ninkii sadar bartaa, sababi diintiiye

Waa duni siyaarada la siin, xaaf sarkaaliye

Waa duni sarkaalkiyo ardadu, wada sinjiidhaane

Waa dunida Soomaalidii, laga santaagaaye

Waa dunida sareedada la qubi, suluxa caanoode

Waa dunida saaq lagu gataa, salaba guud dheere

Waa dunida loo suudalaa, sakhara naareede

Waa dunida soon laga tegiyo, sadaqo iideede

Waa duni safkii laga baxoo, gaal la saacidiye

Waa duni simaadhii jannada, suus aan ku lahayne

Waa dunida saab ferenji iyo, Saaxil loo kiciye

Waa duni la saacidi kufriga, saaxir kuu colehe

Waa duni aan lagu soorahayn, seera kuu timide

Waa duni sokeeyiyo xidid, kala sawaaleene

Waa duni abaal laga samroo, samo la diidaaye

Waa subeydaarradii, lagu salaamaaye

Waa duni subbeyhiyiiintu tahay, saadadoo kale e

Waa duni sifaalaha la fali, laga sujuudaaye

Waa duni ninkaaad boqol sidka ah, seeri uga yeesho

Waa duni inuu kuu sallimo, laga sugaaleyne

Waa duni sun loo shubi ninkii, kuu saddiiq noqone

Waa duni sunbulaheeda dhici, laga suruuraaye

Waa duni sirgaxanoo iblays, saababkaw rogaye

Allahayow subxaan qaadirow, naga salaamayso

Afartaa intaan saxay miyaan, siinka ka higaadshay

Surmadiisa lama seejiyee, surin ma qaadsiiyey

Meeshaan ku kala sooci jiray, soohdin mow mariyey

Nimanbaa suxuurta u kallaha, sabaq cadaadeede

Oo suudi kulul meerayiyo, sool abaar badane

Surmi iyo harraad bay ku tegi, Sibi dushiisiiye

Waxay sudhan sintaaraha xashimad, qaara siiqa ahe

Dhirta ay saloolanahayaan, suumankaa go’iye

Sogsogta iyo qodaxdaa ku jabi, suxulladoodiiye

Sebaan iyo sebaan bay maqnaan, saayid weshaaye

Sukukuun Allow bay ku iman, soonfur dabadeede

Salka intayan meel dhiginna, waa saafurahayaane

Awrkii sadaadaha lahaa, saaddambay rariye

Sabaankaa waxaa loo kaxayn, Saaxil iyo Ceege

Saddex iyo sagaal bay u dhixi, suuqyadii belede

Siirkii muxuu joogay bay, kugu salaamaane

Subaxay galaan bay ku gadan, sicirka maantaaye

Saddex hadday hoyaadaan ritiga, saare qalabkiiye

Sunbulaha xaggaasay ka mari, siisihii Gubane

Sumaac iyo libaax iyo dugaag, saaruq iyo haayir

Abidkood sursuur bay galaan, surin cidhiidhyoone

Hadalkaa sagtaa aan ku xidhay, sadarka laabtayda

Intii gabay su’aashiis qabtaay, saxa kalaamkayga

Sowdkaasna duulkaan u wado, siinka ka higaadsha

Nimanbaa shareecada siroo, gaalka saacidiye

Oo shalay safkii nagaga baxay, saymihii dhacaye

Oo saarashada ferenjigiyo, saanjigaw xilanne

Awgii siyaarada lahaa, salal hadduu qaaday

Oo ay sahwiday culimadii, saxal mariikhowday

Saxariirka aakhiro hadday, sax u ogaan weyday

Siqiir iyo kabiir waxaa la geyn, saqara naareede

Soon iyo salaad iyo sakiyo, sadaqadii iidda

Sawaab kama helaayaan waxay, camal samaysteene

Saasna waxaa ugu wacan kufriga, seer la leeyahaye

Saaxiibkaa wuxuu kugu furaa, soohdintuu dego e

Iyagoon ka saahidin wallee, saamax baan jirine

Sunihii jidkii Eebbe waa, laga sawaalaaye

Sallallaahu Nebigii rag baa, saaxirow yidhiye

Oo saalixiintii la dhacay, sulubkii dheeraaye

Hadalkaa sagtaa aan ku xidhay, sadarka laabtayda

Intii gabay su’aashiis qabtaay, saxa kalaamkayga

Sowdkaana duulkaan u wado, siinka ka higaadsha

Nimanbaa cilmiga saakubaye, oo diinta saaciday

Oo aan sidii Eebbe yidhi, sadarna moogeyne

Subuca iyo wardiga kama tagaan, saacadaha leyle

Waa wada sijaac geesiyaan, sabab ka laabmayne

Waa sakhi kurtood deeqsiyoon, soof hadday bixine

Suuraddooda iyo nuurku waa, saaca waaberiye

Sargaalka iyo Hindiga way dilaan, uma sujuudaane

Surkana way ka gooyaan dadkii, saaxirka ahaaye

Soomaalidii uma turaan, saaruqa ahayde

Hadalkaa sagtaa aan ku xidhay, sadarka laabtayda

Intii gabay su’aashiis qabtaay, saxa kalaamkayga

Sowdkaana duulkaan u wado, siinka ka higaadsha